รัฐบาลไทย-ข่าวทำเนียบรัฐบาล-สธ. เดินหน้ากิจกรรม “Survival Swimming Skills เพื่อเด็กไทยไม่จมน้ำ” เพิ่มทักษะการเอาชีวิตรอดให้เด็กไทยกว่า 3,000 คน
วันพฤหัสบดีที่ 26 ตุลาคม 2566
สธ. เดินหน้ากิจกรรม “Survival Swimming Skills เพื่อเด็กไทยไม่จมน้ํา” เพิ่มทักษะการเอาชีวิตรอดให้เด็กไทยกว่า 3,000 คน
กระทรวงสาธารณสุข จัดกิจกรรม “Survival Swimming Skills เพื่อเด็กไทยไม่จมน้ํา” เพิ่มทักษะเด็กไทย กว่า 3,000 คน ในการเอาชีวิตรอดจากการจมน้ํา ช่วยเหลือและทํา CPR ให้กับคนที่จมน้ํา พร้อมผลักดันสร้างทีมผู้ก่อการดี ป้องกันการจมน้ําให้ครอบคลุมทุกตําบลทั่วประเทศ
วันนี้ (26 ตุลาคม 2566) ที่ สระว่ายน้ํากระทรวงสาธารณสุข จังหวัดนนทบุรี นายสันติ พร้อมพัฒน์ รัฐมนตรีช่วยว่าการกระทรวงสาธารณสุข เปิดกิจกรรม “Survival Swimming Skills เพื่อเด็กไทยไม่จมน้ํา” โดยมี นายวิชาญ มีนชัยนันท์ ที่ปรึกษารัฐมนตรีว่าการกระทรวงสาธารณสุขนายแพทย์พงศธร พอกเพิ่มดี รักษาราชการแทนรองปลัดกระทรวงสาธารณสุข นายแพทย์ธงชัย กีรติหัตถยากร รักษาราชการแทนอธิบดีกรมควบคุมโรค คณะผู้บริหารกระทรวงสาธารณสุข เด็กที่สมัครเข้าร่วมกิจกรรม จํานวน 300 คน ร่วมงาน
นายสันติ กล่าวว่า รัฐบาลได้ให้ความสําคัญกับการแก้ปัญหาการจมน้ํา เนื่องจากเป็นปัญหาสาธารณสุขที่สําคัญทั้งในระดับโลกและประเทศ จากข้อมูลขององค์การอนามัยโลกพบว่า การจมน้ําเป็นสาเหตุการเสียชีวิตอันดับ 1 ในกลุ่มเด็กอายุ 5-14 ปี สําหรับประเทศไทย ในช่วง 10 ปีที่ผ่านมา (พ.ศ. 2556 – 2566) พบเด็กอายุต่ํากว่า 15 ปี จมน้ําเสียชีวิต 6,992 คน เฉลี่ยปีละเกือบ 700 คน โดยเด็กอายุ 1 - 9 ปี มีการเสียชีวิตสูงสุด โดยเฉพาะช่วงปิดเทอมใหญ่หน้าร้อน (เดือนมีนาคม-พฤษภาคม) สาเหตุที่พบบ่อยคือ ขาดทักษะการเอาชีวิตรอดในน้ําและการช่วยเหลือคนตกน้ํา จมน้ําที่ถูกต้อง ขณะที่ผลสํารวจของกรมควบคุมโรค ร่วมกับจุฬาลงกรณ์มหาวิทยาลัย เมื่อปี 2562 พบว่าเด็กไทยอายุ 6 ปีขึ้นไป ว่ายน้ําเป็น ร้อยละ 28.4 และว่ายน้ําเพื่อเอาชีวิตรอดได้เพียงร้อยละ 9.4 (เด็กไทยเกือบ 7 ล้านคนว่ายน้ําเป็นเพียง 1.9 ล้านคน) ซึ่งประเทศไทยได้ขับเคลื่อนการดําเนินงานป้องกันการจมน้ําตามมติสหประชาชาติที่เรียกร้องให้ประเทศสมาชิกเร่งดําเนินการป้องกันการจมน้ํา ใน 10 ประเด็นหลัก ซึ่งหนึ่งในนั้น คือ การสอนให้เด็กทุกคนมีความรู้เรื่องความปลอดภัยทางน้ํา มีทักษะการว่ายน้ําเพื่อเอาชีวิตรอด และการปฐมพยาบาล โดยการสร้างทีมผู้ก่อการดี (MERIT MAKER) เพื่อป้องกันการจมน้ําให้ครอบคลุมทุกตําบล จนเกิดเป็นผลสําเร็จและเป็นที่ยอมรับขององค์การอนามัยโลก
กิจกรรมสําคัญ คือ 1.สถานบริการสาธารณสุขทุกแห่งมีการให้ความรู้แก่ผู้ปกครองและผู้ดูแลเด็ก ขณะที่พาเด็กมารับวัคซีน/ตรวจพัฒนาการ 2.การสนับสนุนให้เด็กแรกเกิด - 2 ปี มีคอกกั้นเด็กใช้ในทุกครัวเรือน และเด็กอายุต่ํากว่า 5 ปี มีพื้นที่เล่นที่ปลอดภัย 3.การร่วมมือกับภาคส่วนต่างๆ ในพื้นที่ สนับสนุนให้เด็กอายุ 6 ปีขึ้นไป สามารถว่ายน้ําเพื่อเอาชีวิตรอดได้ มีความรู้เรื่องความปลอดภัยทางน้ํา ทักษะการเอาชีวิตรอด วิธีการช่วยเหลือคนตกน้ํา และ 4.ให้เด็กอายุ 12 ปีขึ้นไป ทํา CPR เป็น เนื่องจากการปกป้องคุ้มครองเด็กไม่ให้เสียชีวิตจากการจมน้ําเป็นงานสําคัญที่ทุกภาคส่วนต้องร่วมมือกันแก้ปัญหา เพื่อลดการเสียชีวิตของเยาวชนก่อนวัยอันควร
ด้านนายแพทย์ธงชัย กล่าวว่า การ Kick off กิจกรรมรณรงค์ “Survival Swimming Skills เพื่อเด็กไทยไม่จมน้ํา” จะทําให้เด็กที่เข้าร่วมกิจกรรมครั้งนี้จํานวน 300 คน และอีก 3,000 คน จาก 15 จังหวัด ที่ร่วมกิจกรรมตลอดเดือนตุลาคม ได้มีโอกาสฝึกปฏิบัติทักษะเบื้องต้น ทั้งการเอาชีวิตรอดทางน้ํา การช่วยเหลือคนตกน้ํา และการทํา CPR ช่วยคนจมน้ํา และจะขยายผลไปยังจังหวัดต่างๆ ทั่วประเทศ รวมถึงเร่งส่งเสริมผลักดันให้เกิดการสร้างทีมผู้ก่อการดี (MERIT MAKER) ให้ครอบคลุมทุกตําบล เพื่อปกป้องเด็กไทยทั่วประเทศ
**********************************26 ตุลาคม 2566